Cradock-juffrou vermis; polisie ondersoek moordTheresa Buys. Die polisie in die Oos-Kaap ondersoek ‘n saak van moord nadat Theresa Buys, ŉ 43-jarige kunstenaar en onderwyseres van Cradock, vroeër vandeesweek vermis geraak het. Buys, wat sedert die begin van die jaar kuns gee by die Voorbereidingskool Cradock, is Maandag vir die laaste keer gesien toe sy die skool verlaat het. Sy woon alleen in ŉ huis op ŉ plaas wat sy by ŉ boer in die omgewing huur. Haar man en dogter woon in Port Elizabeth. “Sy is ná skool na haar huis toe waar sy verder aan haar projekte gaan werk het. Sy was besig om dekor vir die skool se konsert te maak en was nog baie opgewonde daaroor,” het Elmar Heese, die skoolhoof, Donderdag aan Maroela Media gesê. “Die skoolopsigter het die middag nog materiaal vir die dekor na haar huis toe geneem.” Volgens Heese het Buys nie Dinsdag vir werk opgedaag nie, en het hulle tevergeefs probeer om haar in die hande te kry. Haar selfoon het heeltyd na haar stemboodskap oorgeskakel. “Buys is ŉ baie liefdevolle mens, en het ŉ passie vir kinders en diere. Sy is ook ŉ groot ondersteuner van die Dierebeskermingsvereniging en het al baie diere daar aangeneem,” het Heese gesê. Buys se hond het Maandagaand omstreeks 21:30 by haar buurvrou Paddy Greenwood, wat omtrent 1km van haar af woon, se huis opgedaag. “Dit was vir haar vreemd dat die hond daar is en sy het hom na Buys se huis teruggeneem en gesien dit is donker. Haar motor was weg, en sy het aangeneem Buys het by iemand gaan kuier.” Greenwood is Dinsdagmiddag saam met die plaaseienaar na Buys se huis. Hulle het onraad vermoed toe hulle sien die diere het nie kos nie. Die eienaar het haar huis oopgesluit. “Die huis was netjies, maar hulle het ŉ bloedplas op die vloer gesien en dadelik die polisie ontbied.” Die Cradock-polisie het Woensdagmiddag Buys se voertuig verlate in die Michausdal-woonbuurt opgespoor. Die polisie het kort daarna ŉ man in hegtenis geneem. Die man is glo ŉ werker op die plaas waar Buys woon. Kapt. Stefanie Smith, ŉ woordvoerder van die polisie, het Donderdag die voorval aan Maroela Media bevestig. Sy het gesê ŉ man is in hegtenis geneem vir ondervraging, maar hy is nog nie amptelik aangekla nie. Sy het bevestig dat die polisie na die man se ondervraging ŉ moorddossier oopgemaak het en dat bewyse wat in Buys se voertuig gevind is, hom met die saak verbind. Na wat verneem word, het die man glo tydens ondervraging erken dat hy haar vermoor het, en haar liggaam in die Visrivier gestort het. Buys se kollegas en naasbestaandes is Woensdagaand van die verwikkelinge in kennis gestel. “Die polisie se honde-eenheid is sedert Woensdagmiddag op die toneel by ŉ laagwaterbrug in die omgewing. Die polisie se duikeenheid het Donderdagoggend by hulle aangesluit. Daar is nog nie ŉ liggaam gevind nie,” het Smith gesê. Sy sê gerugte wat die rondte doen dat drie mans by haar vermeende moord betrokke was, en dat haar liggaam gevind is, onwaar is. Smith het gesê dit is nog nie bekend of enigiets uit Buys se huis vermis word nie. Die motief vir die vermeende moord is ook nog nie bekend nie. Heese het ŉ beroep op mense gedoen om vir Buys se familie en die polisie te bid wat die saak ondersoek. Enigiemand met meer inligting oor die saak kan die polisie by 048 881 7118 skakel.